Teach For All. Teach For All – oʻz mamlakatlarida taʼlim sifatini oshirishga intilayotgan mustaqil ijtimoiy tashkilotlarning global tarmogʻi. Ushbu tashkilotlar eng yaxshi universitet bitiruvchilarini ishga yollab, ularni 2 yil davomida kam taʼminlangan bolalarga dars berishga jalb qiladi. Tashkilot 2007-yilda „Teach For America“ bosh direktori Wendy Kopp va „Teach First“ bosh direktori Brett Wigdortz tomonidan taʼsis etilgan. „Teach For All“ning maqsadi butun dunyo boʻylab taʼlim olish imkoniyatlarini kengaytirishdan iboratdir. Tarixi. „Teach For All“ 2007-yilda „Teach For America“ (AQSHdagi notijorat taʼlim tashkiloti) va „Teach First“ (Buyuk Britaniyadagi notijorat taʼlim tashkiloti) hamkorligida tashkil etilgan. „Teach For All“ dastlab „Teach For America“ning loyihasi sifatida yaratilgan boʻlsa-da, hozirda alohida moliyalashtiriladigan mustaqil tashkilotga aylangan. Tashkilotning bosh qarorgohi Nyu-York shahrida joylashgane. Tashkilotning yillik byudjeti global jamgʻarmalar, korporatsiyalar va xususiy shaxslardan olingan 14,8 million dollarni tashkil etadi. „Teach For All“ hozirda butun dunyo boʻylab 34 ta hamkor tashkilotga ega va oʻz tarmogʻi doirasida 800 000 ga yaqin oʻquvchilarga taʼlim beruvchi 11 000 dan ortiq oʻqituvchilarni qoʻllab-quvvatlamoqda. Shuningdek, 80 ga yaqin mamlakatlardagi ijtimoiy tadbirkorlardan „Teach For All“ tarmogʻiga qoʻshilish boʻyicha soʻrovlar tushgan. „Teach For All“ xalqaro fondlar va korporatsiyalardan koʻplab grantlar va xayriya mablagʻlarini qoʻlga kiritgan. Dastlabki hamkor McKinsey & Company kompaniyasi boʻlib, u Chilida tajriba tashkilotini tuzishga koʻmaklashgan. 2009-yilda „Teach For All“ Skoll jamgʻarmasidan Ijtimoiy tadbirkorlik mukofotini hamda uch yil davomida har yili 765 000 AQSH dollari miqdorida xayriya olish kafolatini qoʻlga kiritdi. Ushbu mukofot allaqachon sezilarli taʼsir koʻrsatgan tashkilotlarga beriladi. 2010-yilda „Teach For All“ Oracle korporatsiyasidan grant olgan. Mazkur grant tashkilotning yangi mamlakatlarga kengayishiga yordam berishi kerak boʻlgan. Xuddi shu yili Deutsche Post DHL va „Teach For All“ tarmoqni moliyaviy qoʻllab-quvvatlaydigan global hamkorlik toʻgʻrisida eʼlon qilishdi. Hamkorlikning asosiy maqsadi Argentina, Chili, Peru va Hindistondagi faoliyatni kengaytirishdan iborat boʻlgan. Bundan tashqari, ushbu hamkorlik Ispaniya va Braziliyadagi tashkilotlarning rivojlanishiga ham koʻmaklashishi koʻzda tutilgan. Hamkorlar. Teach For All hozirda dunyoning 60 dan ortiq mamlakatida hamkor tashkilotlarga ega. Ushbu tarmoq doirasida Teach For All hamkorlari 65 000 dan ziyod o‘qituvchini ish bilan ta’minlagan va 6 million nafardan ortiq bolaning hayotiga ijobiy ta’sir ko‘rsatgan. So‘nggi yillarda Teach For All hamkorlari har yili 1 150 000 dan ortiq bolalarga ta’sir ko‘rsatuvchi 16 000 dan ziyod o‘qituvchilarga ko‘maklashmoqda.